ประกาศกระทรวงมหาดไทย เรื่อง การอนุญาตให้คนต่างด้าวซึ่งเป็นพยานที่สืบพยานก่อนการฟ้องคดีหรือระหว่างการดำเนินคดีกับผู้กระทำความผิดตามพระราชบัญญัติป้องกันและปราบปรามการค้ามนุษย์ พ.ศ. 2551 อยู่ในราชอาณาจักรเป็นกรณีพิเศษ

ประกาศกระทรวงมหาดไทย

ประกาศกระทรวงมหาดไทย
เรื่อง
การอนุญาตให้คนต่างด้าวซึ่งเป็นพยานที่สืบพยานก่อนการฟ้องคดีหรือระหว่างการดำเนินคดี
กับผู้กระทำความผิดตามพระราชบัญญัติป้องกันและปราบปรามการค้ามนุษย์
พ.ศ. ๒๕๕๑
อยู่ในราชอาณาจักรเป็นกรณีพิเศษ[๑]

อาศัยอำนาจตามความในมาตรา
๕ แห่งพระราชบัญญัติคนเข้าเมือง พ.ศ. ๒๕๒๒
ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ ลงวันที่ ๑๐
กรกฎาคม พุทธศักราช ๒๕๕๗ เรื่อง
การแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจ
และมาตรา ๑๗ แห่งพระราชบัญญัติคนเข้าเมือง พ.ศ. ๒๕๒๒
นายกรัฐมนตรีและรัฐมนตรีว่าการกระทรวงมหาดไทย โดยอนุมัติของคณะรัฐมนตรี
เมื่อวันที่ ๑๕ มีนาคม พ.ศ. ๒๕๕๙ ออกประกาศไว้ ดังต่อไปนี้

ข้อ
๑  คนต่างด้าวที่ได้รับอนุญาตให้อยู่ในราชอาณาจักรเป็นกรณีพิเศษ
ตามประกาศนี้ หมายถึง คนต่างด้าวซึ่งพนักงานอัยการ หรือพนักงานสอบสวน พิจารณาแล้วเห็นควรให้เป็นพยานบุคคลในการดำเนินคดีกับผู้กระทำความผิดเกี่ยวกับการค้ามนุษย์ตามพระราชบัญญัติป้องกันและปราบปรามการค้ามนุษย์
พ.ศ. ๒๕๕๑ และเป็นพยานสำคัญแห่งคดี ได้แก่
(๑)
คนต่างด้าวที่ได้รับอนุญาตให้อยู่ในราชอาณาจักรเป็นการชั่วคราวตามพระราชบัญญัติคนเข้าเมือง
พ.ศ. ๒๕๒๒ และการอนุญาตดังกล่าวสิ้นสุดลง
(๒)
คนต่างด้าวที่เข้ามาอยู่ในราชอาณาจักรตามประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
ซึ่งรัฐมนตรีโดยอนุมัติของคณะรัฐมนตรีอนุญาตให้เข้ามาอยู่ในราชอาณาจักรตามมาตรา ๑๗
แห่งพระราชบัญญัติคนเข้าเมือง พ.ศ. ๒๕๒๒ และการอนุญาตดังกล่าวสิ้นสุดลง
(๓)
คนต่างด้าวที่เข้าเมืองโดยผิดกฎหมาย

ข้อ
๒  ให้พนักงานอัยการ
หรือพนักงานสอบสวน ส่งความเห็นการเป็นพยานของคนต่างด้าวตามข้อ ๑
และความเห็นของพนักงานสอบสวนสำหรับผู้เสียหายจากการกระทำความผิดฐานค้ามนุษย์ตามพระราชบัญญัติป้องกันและปราบปรามการค้ามนุษย์
พ.ศ. ๒๕๕๑ ให้สำนักงานตำรวจแห่งชาติเพื่อส่งความเห็นดังกล่าว
พร้อมทั้งเสนอระยะเวลาให้อยู่ในราชอาณาจักรได้ไม่เกินหนึ่งปี
และหากมีความจำเป็นตามข้อเท็จจริงแห่งคดี ให้สามารถขอขยายระยะเวลาได้ครั้งละไม่เกินหนึ่งปี
ให้ปลัดกระทรวงมหาดไทยพิจารณาอนุญาตและกำหนดระยะเวลาให้คนต่างด้าวผู้นั้นอยู่ในราชอาณาจักร
เพื่อใช้ในการรายงานตัวต่อนายทะเบียนอำเภอ หรือนายทะเบียนท้องถิ่น
เพื่อจัดทำทะเบียนประวัติและบัตรประจำตัวตามกฎหมายว่าด้วยการทะเบียนราษฎร
ตามเงื่อนไขและวิธีการที่ผู้อำนวยการทะเบียนกลางกำหนด
คนต่างด้าวตามข้อ
๑ ที่ประสงค์จะทำงาน ให้กระทรวงการพัฒนาสังคมและความมั่นคงของมนุษย์ กระทรวงยุติธรรม
หรือสำนักงานตำรวจแห่งชาติ แล้วแต่กรณี ที่ให้ความช่วยเหลือ ดูแล
หรือคุ้มครองคนต่างด้าวดังกล่าว โดยคำนึงถึงหลักมนุษยธรรม พิจารณาความเหมาะสม แล้วให้นำหลักฐานการตรวจสุขภาพและประกันสุขภาพไปรายงานตัวต่อพนักงานเจ้าหน้าที่ตามกฎหมายว่าด้วยการทำงานของคนต่างด้าวเพื่อขอรับใบอนุญาตทำงานตามเงื่อนไขที่อธิบดีกรมการจัดหางานกำหนด
แต่ไม่เกินระยะเวลาตามวรรคหนึ่ง

ข้อ
๓  การเคลื่อนย้ายคนต่างด้าวออกนอกเขตกรุงเทพมหานคร
หรือท้องที่จังหวัดที่ได้จัดทำทะเบียนประวัติเพื่อการทำงาน ให้สามารถกระทำได้เมื่อกระทรวงการพัฒนาสังคมและความมั่นคงของมนุษย์
กระทรวงยุติธรรม หรือสำนักงานตำรวจแห่งชาติ แล้วแต่กรณี ที่ให้ความช่วยเหลือ ดูแล
หรือคุ้มครองคนต่างด้าวดังกล่าว
ได้รับอนุญาตจากปลัดกระทรวงมหาดไทยในเขตกรุงเทพมหานคร
หรือผู้ว่าราชการจังหวัดในท้องที่จังหวัดอื่น โดยให้เคลื่อนย้ายคนต่างด้าวเพื่อการทำงานได้เฉพาะในเขตกรุงเทพมหานครหรือท้องที่จังหวัดที่มีเขตติดต่อกับเขตกรุงเทพมหานคร
หรือท้องที่จังหวัดที่ได้จัดทำทะเบียนประวัติไว้

ข้อ
๔  มิให้นำมาตรา ๕๔
แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับแก่คนต่างด้าวตามข้อ ๑
ที่ได้จัดทำทะเบียนประวัติและบัตรประจำตัวแล้ว
และได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับไปนอกราชอาณาจักรยังประเทศที่คนต่างด้าวนั้นมีถิ่นที่อยู่หรือมีภูมิลำเนา
จนกว่าสิ้นสุดการอนุญาตหรือการอนุญาตเป็นอันสิ้นผลตามประกาศนี้
เว้นแต่ได้รับอนุญาตให้อยู่ในราชอาณาจักรตามประกาศอื่นที่ออกตามความในมาตรา ๑๗
แห่งพระราชบัญญัติคนเข้าเมือง พ.ศ. ๒๕๒๒

ข้อ
๕  ให้ปลัดกระทรวงมหาดไทยมีอำนาจเพิกถอนการอนุญาตให้อยู่ในราชอาณาจักรได้เป็นการชั่วคราวของคนต่างด้าวตามประกาศนี้
ในกรณีที่คนต่างด้าวดังกล่าวมีพฤติการณ์ที่ขัดต่อความสงบเรียบร้อยหรือศีลธรรมอันดีของประชาชน
หรือมีพฤติการณ์น่าเชื่อว่าเป็นภัยต่อสังคม หรือจะก่อเหตุร้ายให้เกิดอันตรายต่อความสงบสุข
หรือความปลอดภัยของประชาชน หรือความมั่นคงแห่งราชอาณาจักร และให้แจ้งพนักงานอัยการ
หรือพนักงานสอบสวน แล้วแต่กรณี ทราบด้วย

ข้อ
๖  การอนุญาตให้คนต่างด้าวอยู่ในราชอาณาจักรได้เป็นการชั่วคราวตามประกาศนี้
เป็นอันสิ้นผลเมื่อคนต่างด้าวที่ได้รับอนุญาตมีกรณีอย่างใดอย่างหนึ่ง ดังต่อไปนี้
(๑)
ได้สืบพยานก่อนฟ้องคดีต่อศาลตามมาตรา ๓๑
แห่งพระราชบัญญัติป้องกันและปราบปรามการค้ามนุษย์ พ.ศ. ๒๕๕๑
หรือสืบพยานในระหว่างการดำเนินคดี แล้วเสร็จ
เว้นแต่คนต่างด้าวผู้ใดประสงค์จะทำงานอยู่ในราชอาณาจักรต่อไปให้นำความในข้อ ๒ วรรคสอง
มาใช้บังคับโดยอนุโลม
(๒)
ไม่มาตามหมายเรียกของศาล พนักงานอัยการ หรือพนักงานสอบสวน
และพนักงานสอบสวนได้ติดตามมาเป็นระยะเวลาพอสมควรแล้ว
(๓)
ออกนอกเขตกรุงเทพมหานครหรือท้องที่จังหวัดโดยไม่ได้รับอนุญาตตามข้อ ๓ เว้นแต่
(ก)
ได้รับอนุญาตทำงานรับใช้ในบ้าน ให้เคลื่อนย้ายคนต่างด้าวออกนอกเขตกรุงเทพมหานครหรือท้องที่จังหวัดที่ได้รับอนุญาต
เพื่อติดตามนายจ้าง
สามีหรือภรรยาของนายจ้างไปทำหน้าที่การงานที่รับผิดชอบโดยนายจ้าง
สามีหรือภรรยาของนายจ้าง และลูกจ้างจะต้องเดินทางไปด้วยกัน และต้องแสดงบัตรประจำตัวต่อพนักงานเจ้าหน้าที่ทุกครั้งที่มีการขอตรวจ
(ข)
เพื่อปฏิบัติตามกฎหมาย ระเบียบ ข้อบังคับ เป็นพยานศาล
ได้รับหมายเรียกจากพนักงานอัยการ หรือพนักงานสอบสวน
หรือเพื่อการรักษาพยาบาลหรือการบำบัดฟื้นฟูทางร่างกายและจิตใจ หรือเพื่อความปลอดภัยของพยาน
โดยให้กระทรวงการพัฒนาสังคมและความมั่นคงของมนุษย์ กระทรวงยุติธรรม
หรือสำนักงานตำรวจแห่งชาติ แล้วแต่กรณี ที่ให้ความช่วยเหลือ ดูแล
หรือคุ้มครองคนต่างด้าวดังกล่าว
จัดเจ้าหน้าที่กำกับดูแลในการเดินทางเพื่อไปดำเนินการดังกล่าว
(๔)
ถูกเพิกถอนการอนุญาตให้อยู่ในราชอาณาจักรตามข้อ ๕

ข้อ
๗  เมื่อสิ้นสุดการอนุญาตหรือการอนุญาตเป็นอันสิ้นผลตามประกาศนี้
ให้คนต่างด้าวดังกล่าวอยู่ในราชอาณาจักรได้อีกสิบห้าวัน
เพื่อส่งตัวให้สำนักงานตรวจคนเข้าเมืองดำเนินการส่งตัวออกนอกราชอาณาจักรตามพระราชบัญญัติคนเข้าเมือง
พ.ศ. ๒๕๒๒
กรณีไม่สามารถส่งตัวคนต่างด้าวให้สำนักงานตรวจคนเข้าเมืองได้ทันภายในกำหนดระยะเวลาตามวรรคหนึ่ง
ให้ปลัดกระทรวงมหาดไทยมีอำนาจขยายเวลาได้อีกไม่เกินสิบห้าวัน
กรณีสิ้นสุดการอนุญาตหรือการอนุญาตเป็นอันสิ้นผลตามประกาศนี้
ให้กระทรวงการพัฒนาสังคมและความมั่นคงของมนุษย์ กระทรวงยุติธรรม
หรือสำนักงานตำรวจแห่งชาติ แล้วแต่กรณี ที่ให้ความช่วยเหลือ ดูแล
หรือคุ้มครองคนต่างด้าวดังกล่าว แจ้งสำนักทะเบียนกลาง กรมการปกครอง
จำหน่ายคนต่างด้าวดังกล่าวออกจากฐานข้อมูลทะเบียนประวัติ และเรียกบัตรประจำตัวคืน

ทั้งนี้
ตั้งแต่วันประกาศเป็นต้นไป

ประกาศ ณ วันที่ ๒๙
มีนาคม พ.ศ. ๒๕๕๙
พลเอก ประยุทธ์  จันทร์โอชา
นายกรัฐมนตรี

พลเอก อนุพงษ์  เผ่าจินดา
รัฐมนตรีว่าการกระทรวงมหาดไทย

ปริยานุช/จัดทำ
๔ เมษายน ๒๕๕๙

ชวัลพร/ตรวจ
๔ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๗๗ ง/หน้า ๑/๓๑ มีนาคม ๒๕๕๙